[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.2.2009

COM(2009) 76 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με την έναρξη διαβουλεύσεων με τη Γουινέα κατ’ εφαρμογή του άρθρου 96 της συμφωνίας του Κοτονού

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με την έναρξη διαβουλεύσεων με τη Γουινέα κατ’ εφαρμογή του άρθρου 96 της συμφωνίας του Κοτονού

Ιστορικό

Λόγω της επιδείνωσης του δημοκρατικού κλίματος και του κράτους δικαίου στη Γουινέα, η ΕΕ προέβη, στις 20 Μαρτίου 2004, στην έναρξη διαβουλεύσεων δυνάμει του άρθρου 96 της συμφωνίας του Κοτονού. Οι διαβουλεύσεις, που ολοκληρώθηκαν στις 14 Απριλίου 2005, κατέληξαν σε ορισμένες δεσμεύσεις εκ μέρους της Γουινέας. Κατά την περίοδο της εκτέλεσης των δεσμεύσεων καθιερώθηκε πολιτικός διάλογος συνοδευόμενος από αποστολές παρακολούθησης. Η περίοδος αυτή είχε οριστεί αρχικά για μια τριετία και στη συνέχεια παρετάθη σε 4 έτη, μέχρι τις 14 Απριλίου 2009, λόγω των καθυστερήσεων που σημειώθηκαν ως προς τις βουλευτικές εκλογές, οι οποίες αποτελούσαν και την πλέον σημαντική δέσμευση (οι άλλες δεσμεύσεις θεωρήθηκε ότι είχαν εκτελεστεί μέχρι κάποιου αποδεκτού βαθμού).

Την αναγγελία του θανάτου του προέδρου Conté και του διορισμού του προέδρου της Εθνοσυνέλευσης κ. Aboubacar Somparé στη θέση του ασκούντος καθήκοντα αρχηγού κράτους, στις 23 Δεκεμβρίου 2008, ακολούθησε, λίγες ώρες αργότερα, στρατιωτικό πραξικόπημα από χούντα που συνέστησε το Εθνικό Συμβούλιο για τη Δημοκρατία και την Ανάπτυξη ( Conseil National pour la Démocratie et le Développement - CNDD) , αποτελούμενη από 26 αξιωματικούς και 6 πολίτες. Το CNDD αποφάσισε την αναστολή του Συντάγματος και την κατάργηση των συνδικαλιστικών και πολιτικών δραστηριοτήτων, καθώς και τη διάλυση των δημοκρατικών θεσμών, και στη συνέχεια προέβη στη θέσπιση ενός έκτακτου καθεστώτος για να εξασφαλιστεί η διοίκηση της χώρας μέχρις ότου συσταθεί μια μεταβατική κυβέρνηση. Το CNDD εγκατέστησε την έδρα του στο στρατόπεδο Alpha Yaya στο Κόνακρυ και επέλεξε ως πρόεδρό του τον λοχαγό Moussa Dadis Camara ο οποίος αυτοανακηρύχτηκε Πρόεδρος της Δημοκρατίας. Ως αιτιολόγηση του πραξικοπήματος το CNDD ισχυρίστηκε καταχρήσεις σε βάρος του δημοσίου χρήματος, τη γενικευμένη δωροδοκία, την έλλειψη νομιμότητας της κυβέρνησης και της Εθνοσυνέλευσης, την ατιμωρησία που είχε αναχθεί σε μέθοδο διακυβέρνησης, και την αναρχία στον κρατικό μηχανισμό, που είχαν οδηγήσει τη χώρα σε καταστροφική κατάσταση. Καταλόγισε την ευθύνη όλων αυτών στα μέλη της κυβέρνησης Souaré και στους δημοκρατικούς θεσμούς. Λόγω της γενικής επιθυμίας να δοθεί τέλος στο καθεστώς Conté και του φόβου αποσταθεροποίησης της χώρας, το CNDD έτυχε ευνοϊκής αποδοχής από την κοινή γνώμη της Γουινέας, συμπεριλαμβανομένων και των στελεχών των κυριότερων πολιτικών κομμάτων, των συνδικαλιστικών οργανώσεων και της κοινωνίας των πολιτών.

Το πραξικόπημα συνόδευσε ανασχηματισμός στο εσωτερικό του στρατού, μεταξύ άλλων και με τη συνταξιοδότηση στρατηγών. Το CNDD εξήγγειλε την πρόθεσή του να διεξαγάγει προεδρικές και βουλευτικές εκλογές πριν από το τέλος του 2010, και κάλεσε τα πολιτικά κόμματα και τους εκπροσώπους της κοινωνίας των πολιτών να διατυπώσουν προτάσεις για τους τρόπους εφαρμογής μιας ειρηνικής μετάβασης προς ένα συνταγματικό και δημοκρατικό καθεστώς. Αυτοί υπέβαλαν προτάσεις φύλλων πορείας για τη διεξαγωγή εκλογών πριν από το τέλος του 2009.

Στις 31 Δεκεμβρίου 2008, ο πρόεδρος του CNDD διόρισε ως πρωθυπουργό τον Kabiné Komara, υψηλόβαθμο υπάλληλο διεθνούς τράπεζας, για τον σχηματισμό μεταβατικής κυβέρνησης. Προηγουμένως είχαν ήδη οριστεί τρεις υπουργοί με προσωρινή εντολή: ο στρατηγός Toto Camara (υπουργός ασφάλειας και πολιτικής άμυνας), ο συνταγματάρχης Sékouba Konaté (υπουργός άμυνας) και ο λοχαγός Claude Pivi[1] (υπουργός προεδρικής ασφάλειας). Τα τρία αυτά άτομα, καθώς και ο πρόεδρος του CNDD, φαίνεται ότι αποτελούν τους "ισχυρούς" του CNDD. Στις 14 Ιανουαρίου, ο πρωθυπουργός ανακοίνωσε τον σχηματισμό της μεταβατικής κυβέρνησής του αποτελούμενης από 28 υπουργούς. Αν και αρχικά, με τις πρώτες δηλώσεις του CNDD, η κυβέρνηση εξαγγέλθηκε ως πολιτική, στην πραγματικότητα η εν λόγω κυβέρνηση περιλαμβάνει 10 στρατιωτικούς (κατά κύριο λόγο μέλη του CNDD)[2], μεταξύ των οποίων και υπουργούς σε σημαντικές θέσεις: δικαιοσύνης, ασφάλειας, άμυνας, εμπορίου και οικονομίας. Τέσσερα βασικά υπουργεία υπάγονται άμεσα στην Προεδρία της Δημοκρατίας (εθνικής άμυνας, κατασκευών/χωροταξίας, οικονομίας και ειδικών υπηρεσιών/καταπολέμησης των ναρκωτικών)[3]. Στον κατάλογο των υπουργών δεν υπάρχει κανένας εκπρόσωπος των πολιτικών κομμάτων, των συνδικαλιστικών οργανώσεων και της κοινωνίας των πολιτών. Παράλληλα με τον σχηματισμό της κυβέρνησης, ο πρόεδρος του CNDD εκφώνησε ένα "προγραμματικό λόγο", κατά τον οποίο ανακοίνωσε σειρά μεταρρυθμίσεων για την αποκατάσταση της εθνικής οικονομίας, την ηθικοποίηση της κοινωνικής ζωής και τον εκσυγχρονισμό της διοίκησης· οι μεταρρ6υθμίσεις αφορούν κυρίως ενέργειες στους τομείς της ύδρευσης και ηλεκτροδότησης, της απασχόλησης, της νομισματικής πολιτικής, της φορολογίας, της επισιτιστικής ασφάλειας, των δημόσιων οικονομικών, της διαχείρισης του εξορυκτικού κλάδου, και της πάταξης της δωροδοκίας. Σε αυτόν τον "προγραμματικό λόγο" δεν έγινε καμία μνεία ως προς την οργάνωση της μετάβασης προς τη δημοκρατία. Στη συνέχεια, ο πρόεδρος προέβη στη σύσταση ενός νομικού συμβουλίου και μιας επιτροπής ελέγχου και εποπτείας των στρατηγικών τομέων της εθνικής οικονομίας.

Η ΕΕ, η Αφρικανική Ένωση (ΑΕ), η Οικονομική Κοινότητα των Δυτικοαφρικανικών Κρατών (CEDEAO), τα Ηνωμένα Έθνη και η Νιγηρία καταδίκασαν την βίαιη ανάληψη της εξουσίας και έκαναν έκκληση στο CNDD να αποκαταστήσει τη συνταγματική τάξη. Η συμμετοχή της Γουινέας στην Αφρικανική Ένωση, τη CEDEAO και τον OIF (Διεθνή Οργανισμό Γαλλοφωνίας) ανεστάλη. Τα Ηνωμένα Έθνη ανέστειλαν τη συνεργασίας τους, με εξαίρεση την ανθρωπιστική βοήθεια και τα μέτρα που ευνοούν τη μετάβαση, και εζήτησαν από τη μεταβατική κυβέρνηση να αναγγείλει τις ημερομηνίες των εκλογών. Αντίθετα, το καθεστώς χαιρετίστηκε από τη Λιβύη, τη Σενεγάλη, τη Μαυριτανία και την Γκάμπια. Η CEDEAO ανέλαβε διαμεσολάβηση με το στρατιωτικό καθεστώς για να επισπεύσει τη μετάβαση. Πραγματοποιήθηκαν επίσης αποστολές της Αφρικανικής Ένωσης, του ΟΗΕ, της Γαλλίας και της Ευρωπαϊκής Ένωσης, όλες διαβιβάζοντας το ίδιο μήνυμα, την ανάγκη να διεξαχθούν οι εκλογές στο προσεχές μέλλον και να διασφαλιστούν οι δημοκρατικές αρχές.

Συμπεράσματα της αποστολησ παρακολουθησης του αρθρου 96 από 14 εωσ 16 Ιανουαρίου 2009

Η διερευνητική αυτή αποστολή πραγματοποιήθηκε στο πλαίσιο των διαβουλεύσεων που ήδη διεξάγονται βάσει του άρθρου 96 της συμφωνίας του Κοτονού, και είχε κύριο στόχο να εξετάσει τη νέα πολιτική κατάσταση μετά το στρατιωτικό πραξικόπημα προκειμένου να προτείνει τις ενδεδειγμένες ενέργειες, μεταξύ άλλων στο πλαίσιο ενδεχόμενων νέων διαβουλεύσεων δυνάμει του άρθρου 96. Η αποστολή διοργανώθηκε και εκτελέστηκε με τη συμμετοχή της ΑΕ και της CEDEAO. Τα συμπεράσματα της αποστολής συνοψίζονται ως εξής:

- Ανησυχία ως προς τις προθέσεις των πραξικοπηματιών και την πραγματική τους βούληση προς μετάβαση στη δημοκρατία.

- Αβεβαιότητα ως προς την εσωτερική συνοχή του CNDD και αυξημένος κίνδυνος εσωτερικών δυσχερειών ή νέου πραξικοπήματος.

- Σταδιακή απώλεια της εμπιστοσύνης των πολιτικών κομμάτων, των συνδικαλιστικών οργανώσεων και της κοινωνίας των πολιτών σχετικά με τις προθέσεις του CNDD και σταδιακή απομάκρυνση από την ευκαιρία να οργανωθεί η μετάβαση προς τη δημοκρατία.

- Σημαντικές καθυστερήσεις στη διαδικασία εγγραφής των πολιτών στους εκλογικούς καταλόγους.

- Κίνδυνοι ταχείας υποβάθμισης των συνθηκών ως προς τα ανθρώπινα δικαιώματα (αναστολή των συνδικαλιστικών και των πολιτικών δράσεων, βιαιοπραγίες σε βάρος μελών των ενόπλων δυνάμεων, κίνδυνος "κυνηγιού μαγισσών") και αντιδράσεων εκ μέρους του πληθυσμού της Γουινέας (διαδηλώσεις).

- Σταδιακός έλεγχος από την χούντα όλων των χρηματοπιστωτικών ιδρυμάτων, της κεντρικής τράπεζας, του υπουργείου οικονομίας, τελωνείων, με πιθανή συνέπεια το πάγωμα ή καθυστερήσεις στη λειτουργία του οικονομικού πλαισίου.

- Δύσκολες τεχνικές και επιχειρησιακές συνθήκες μετάβασης και σύγχυση ως προς τον τρόπο διοργάνωσής της. Εντούτοις, ορισμένα σημεία σύγκλισης επιτρέπουν τη χάραξη "ορίων" για ενδεχόμενη μετάβαση.

- Σημασία να διατηρηθεί η πίεση επί του CNDD και να οργανωθούν το ταχύτερο συναντήσεις για διαβουλεύσεις στο πλαίσιο του άρθρου 96 της συμφωνίας του Κοτονού.

Πρόταση της επιτροπησ

Η Επιτροπή προσυπογράφει τη δήλωση της Προεδρίας της 31ης Δεκεμβρίου 2008, με την οποία καταδικάζεται η αρχή της βίαιης ανάληψης της εξουσίας και καλείται η Γουινέα να προβεί το ταχύτερο και εντός συναινετικού πνεύματος σε διαδικασίες ειρηνικής, τακτικής και δημοκρατικής μετάβασης, ώστε να αποκατασταθεί το γρηγορότερο η κανονική λειτουργία των θεσμών, μεταξύ άλλων μέσω προεδρικών και βουλευτικών εκλογών. Η Επιτροπή δήλωσε ότι είναι έτοιμη να στηρίξει τις προσπάθειες της CEDEAO και της ΑΕ που αποσκοπούν στην επιτάχυνση της διαδικασίας μετάβασης, μεταξύ άλλων και με τη στήριξη της διοργάνωσης των εκλογών.

Το άρθρο 9 παράγραφος 2 της συμφωνίας εταιρικής σχέσης ΑΚΕ-ΕΚ, που υπεγράφη στο Κοτονού στις 23 Ιουνίου 2000 και αναθεωρήθηκε στο Λουξεμβούργο στις 25 Ιουνίου 2005, ορίζει τα βασικά στοιχεία επί των οποίων θεμελιώνεται η εταιρική σχέση. Οι δημοκρατικές αρχές, το κράτος δικαίου και τα ανθρώπινα δικαιώματα εμπνέουν τις εσωτερικές και διεθνείς πολιτικές των συμβαλλόμενων μερών και συνιστούν ουσιαστικά στοιχεία της συμφωνίας. Σε σχέση με το εν λόγω άρθρο και τις συνθήκες υπό τις οποίες η στρατιωτική χούντα ανέλαβε την εξουσία στη Γουινέα, η Επιτροπή διαπιστώνει άκρως σοβαρή και καταφανή παραβίαση αυτών των ουσιαστικών στοιχείων και θεωρεί την κατάσταση ως ιδιαίτερα εκτάκτου ανάγκης σύμφωνα με το άρθρο 96 παράγραφος 2 σημείο β) της ίδιας συμφωνίας. Ως εκ τούτου, κρίνει ότι είναι αναγκαίο να ανοίξουν διαβουλεύσεις με τις αρχές που κατέχουν την εξουσία στη Γουινέα ώστε να εξεταστούν οι δυνατές υπό την τρέχουσα κρίση λύσεις για την αποκατάσταση της συνταγματικής τάξης. Οι διαβουλεύσεις αυτές θα διεξαχθούν σύμφωνα με το άρθρο 96 της αναθεωρημένης συμφωνίας του Κοτονού και αποβλέπουν κυρίως στην εξέταση με τις αρμόδιες αρχές ενός φύλλου πορείας για τη μετάβαση, προσδιορίζοντας μεταξύ άλλων:

- Τη συμφωνία όλων των μερών (CNDD, κυβέρνησης, πολιτικών κομμάτων, συνδικαλιστικών οργανώσεων και της κοινωνίας των πολιτών) στα στάδια της μετάβασης,

- Τη θέσπιση ενός εθνικού συμβουλίου μετάβασης (ΕΣΤ), προϊόντος συναίνεσης και με εξουσίες και προνόμια συντακτικής συνέλευσης,

- Την προσαρμογή του νομοθετικού πλαισίου (σύνταγμα και εκλογικοί νόμοι)[4],

- Τη διοργάνωση βουλευτικών και προεδρικών εκλογών κατά τρόπο ελεύθερο και διάφανο, πριν από το τέλος του 2009,

- Το χρονοδιάγραμμα των διαφόρων στοιχείων που αποτελούν το φύλλο πορείας.

Ο σεβασμός των ανθρωπίνων δικαιωμάτων και των θεμελιωδών ελευθεριών, σε συνδυασμό με την ανάγκη να δοθεί επειγόντως προσοχή στο θέμα της ελευθερίας και ασφάλειας των προσώπων, της ελευθερίας της έκφρασης καθώς και της κατάργησης των βασανιστηρίων και κάθε απάνθρωπης ή εξευτελιστικής συμπεριφοράς, θα θεωρηθούν θεμελιώδες στοιχείο της μετάβασης.

Ένας διάλογος αυτού του τύπου θα δώσει τη δυνατότητα αφενός στη στρατιωτική χούντα της Γουινέας να καταστήσει πρόδηλες τις προθέσεις της και να προτείνει λύσεις εξόδου από την κρίση, και αφετέρου στην Ευρωπαϊκή Ένωση να κρίνει μέχρι ποίου βαθμού θα μπορούσε, βάσει αυτού του διαλόγου, να υποστηρίξει τις πρωτοβουλίες που αποβλέπουν στην τήρηση των αρχών του άρθρου 9 παράγραφος 2 της αναθεωρημένης συμφωνίας του Κοτονού.

Για τους λόγους αυτούς, η Επιτροπή προτείνει στο Συμβούλιο να καλέσει τη Γουϊνέα σε διαπραγματεύσεις κατ’ εφαρμογή του άρθρου 96 της αναθεωρημένης συμφωνίας του Κοτονού, σύμφωνα με το σχέδιο της συνημμένης επιστολής.

---

ΠΑΡΑΡΤΗΜΑ

Βρυξέλλες, ....

Προς τον Πρωθυπουργό της μεταβατικής κυβέρνησηςτης Δημοκρατίας τους ΓουινέαςΚόνακρυΓουινέα

ΣΧΕΔΙΟ

Κύριε Πρωθυπουργέ,

Στη δήλωση της 31ης Δεκεμβρίου 2008 σχετικά με το διαπραχθέν στη Γουινέα πραξικόπημα, η Προεδρία της Ευρωπαϊκής Ένωσης προέβη σε κατηγορηματική καταδίκη κάθε βίαιης ανάληψης της εξουσίας και κάλεσε τη Γουινέα να προβεί το ταχύτερο και εντός συναινετικού πνεύματος σε διαδικασίες ειρηνικής, τακτικής και δημοκρατικής μετάβασης, ώστε να αποκατασταθεί το γρηγορότερο η κανονική λειτουργία των θεσμών, μεταξύ άλλων μέσω προεδρικών και βουλευτικών εκλογών.

Στην ίδια δήλωση, η Προεδρία της Ευρωπαϊκής Ένωσης δήλωσε ότι ήταν έτοιμη να στηρίξει τα διαβήματα της CEDEAO και της ΑΕ που αποσκοπούν στην επιτάχυνση της διαδικασίας μετάβασης, μεταξύ άλλων και με τη στήριξη της διοργάνωση εκλογών.

Κατ’ εφαρμογή του άρθρου 96 παράγραφος 2 σημείο β) της συμφωνίας του Κοτονού, και δεδομένου ότι πρόκειται για σοβαρή και κατάφωρη παραβίαση των ουσιαστικών στοιχείων που αναφέρονται στο άρθρο 9 της ιδίας συμφωνίας, έχουμε την τιμή, εξ ονόματος της Κοινότητας και των κρατών μελών της ΕΕ, να καλέσουμε τη χώρα σας σε διαβουλεύσεις, προκειμένου, όπως προβλέπεται από τη συμφωνία, να εξεταστεί ενδελεχώς η κατάσταση και, ενδεχομένως, αποκατάστασή της. Οι διαβουλεύσεις αυτές θα διεξαχθούν σύμφωνα με το άρθρο 96 της αναθεωρημένης συμφωνίας του Κοτονού και αποβλέπουν κυρίως στην εξέταση με τις αρμόδιες αρχές ενός φύλλου πορείας για τη μετάβαση, που θα μπορούσε να βασιστεί, μεταξύ άλλων, στις ακόλουθες φάσεις και το σχετικό χρονοδιάγραμμα:

- Συμφωνία όλων των μερών (CNDD, κυβέρνησης, πολιτικών κομμάτων, συνδικαλιστικών οργανώσεων και της κοινωνίας των πολιτών) σχετικά με τα στάδια της μετάβασης,

- Θέσπιση ενός εθνικού συμβουλίου μετάβασης (ΕΣΤ), προϊόντος συναίνεσης και με εξουσίες και προνόμια συντακτικής συνέλευσης,

- Προσαρμογή του νομοθετικού πλαισίου (σύνταγμα και εκλογικοί νόμοι),

- Διοργάνωση βουλευτικών και προεδρικών εκλογών κατά τρόπο ελεύθερο και διάφανο, πριν από το τέλος του 2009,

- Χρονοδιάγραμμα των διαφόρων στοιχείων που αποτελούν το φύλλο πορείας[5].

Ο σεβασμός των ανθρωπίνων δικαιωμάτων και των θεμελιωδών ελευθεριών, σε συνδυασμό με την ανάγκη να δοθεί επειγόντως προσοχή στο θέμα της ελευθερίας και ασφάλειας των προσώπων, της ελευθερίας της έκφρασης καθώς και της κατάργησης των βασανιστηρίων και κάθε απάνθρωπης ή εξευτελιστικής συμπεριφοράς, θα θεωρηθούν θεμελιώδες στοιχείο της μετάβασης.

Προτείνουμε οι εν λόγω διαβουλεύσεις να διεξαχθούν προσεχώς και σε ημερομηνία που θα αποφασιστεί από κοινού, στο κτίριο του Συμβουλίου της Ευρωπαϊκής Ένωσης, στις Βρυξέλλες. Οι διαβουλεύσεις θα πρέπει να δώσουν τη δυνατότητα στην κυβέρνηση της Γουινέας να καταστεί σαφέστερη ως προς την επείγουσα και ειρηνική επιστροφή στη δημοκρατία εντός της υφιστάμενης νομιμότητας και με πλήρη τήρηση του Συντάγματος, και να θεσπίσει τα ενδεδειγμένα μέτρα που θα συνοδεύσουν την εν λόγω μετάβαση.

Με τιμή,

Για το Συμβούλιο Για την Επιτροπή

Αντίγραφα: Προεδρία του Συμβουλίου Υπουργών ΑΚΕ-ΕΕ Κο Πρόεδρο της επιτροπής των πρέσβεων ΑΚΕ Γραμματεία της Ομάδας των κρατών ΑΚΕ

[1] Το άτομο αυτό θεωρείται γενικά ως ο εγκέφαλος πίσω από το στρατιωτικό κίνημα του Μαΐου 2008 και ο βασικός αρχιτέκτονας του πραξικοπήματος του Δεκεμβρίου 2008. Από πολλές πηγές θεωρείται ότι ευρίσκεται πλησίον του περιβάλλοντος διακίνησης ναρκωτικών.

[2] Πρέπει να σημειωθεί ότι ο στρατηγός Toto Camara και ο συνταγματάρχης Konaté παρέμειναν στις θέσεις τους, ενώ το όνομα του λοχαγού Pivi που δεν περιλαμβανόταν πλέον στον κατάλογο των υπουργών μόλις επιβεβαιώθηκε με διάταγμα.

[3] Σύμφωνα με την Προεδρία του CNDD, η άμεση υπαγωγή του υπουργείου οικονομίας στην Προεδρία αιτιολογείται από την ανάγκη να πραγματοποιείται εκ του σύνεγγυς έλεγχος των δημοσίων δαπανών, ενώ του υπουργείου χωροταξίας, αιτιολογείται από την ανάγκη να ελέγχονται οι πωλήσεις δημοσίων γαιών και η κατακύρωση δημοσίων συμβάσεων κατασκευών. Ο πρόεδρος του CNDD δεν θεωρεί τις σημερινές υπηρεσίες αυτών των υπουργείων επαρκώς αξιόπιστες. Παραδόξως, δεν υπήχθη άμεσα στην Προεδρία το υπουργείο εξορύξεων.

[4] Το σημείο αυτό περιλαμβάνει τη διαδικασία εγγραφής των πολιτών σε εκλογικούς καταλόγους και τη δημιουργία σχετικού εκλογικού συστήματος που θα χαίρει της εμπιστοσύνης όλων των ενδιαφερομένων μερών.

[5] Το σημείο αυτό περιλαμβάνει τη διαδικασία εγγραφής των πολιτών σε εκλογικούς καταλόγους και τη δημιουργία σχετικού εκλογικού συστήματος που θα χαίρει της εμπιστοσύνης όλων των ενδιαφερομένων μερών.